SKRIFTLIG FORESPØRGSEL E-0551/00

af Guido Podestà (PPE-DE) til Kommissionen

(28. februar 2000)

Om: Flyveteknisk bistand og kontrol med lufttrafikken

Flyvning er et internationalt fænomen, og derfor er det nødvendigt med fælles regler og standarder for de enkelte lande. Den tekniske side af denne opgave varetages på internationalt plan af ICAO (Organisationen for International Civil Luftfart) og på europæisk plan af ECAC (Den Europæiske Konference for Civil Luftfart). Det er herefter op til de enkelte stater at omsætte henstillingerne fra de nævnte organer i deres egne lovgivninger og fastsætte de nærmere bestemmelser for gennemførelsen af dem.

Det forekommer hensigtsmæssigt og i overensstemmelse med målsætningerne for EU at regulere de væsentligste områder for på en ensartet måde at kunne garantere sikkerheden omkring lufttrafikken. For luftfartøjernes og piloternes vedkommende er der allerede opnået harmonisering af systemerne og af personalets uddannelse og bevægelighed. Men med hensyn til kontrollen med lufttrafikken er de europæiske bestemmelser stadig mangelfulde.

Af hensyn til sikkerheden bør der hos de nationale luftfartsaktører (lufthavnsselskaber, flyvetekniske enheder mv.) indføres fælleseuropæiske standarder for vedligeholdelse og styring af systemerne efter ensartede parametre. Desuden bør der opstilles fælles standarder for erhvervstilladelser og -certifikater for flyveledere (som fastsat i bilag 1 til ICAO), eksperter i flyveteknisk bistand (AIS-eksperter), meteorologer og det flyvetekniske personale.

Det forekommer derfor nødvendigt med et fælles direktiv, der sikrer såvel vedtagelse og overholdelse af ensartede parametre som princippet om fri bevægelighed i EU for det flyvetekniske personale og flyveledere.

Kan Kommissionen på denne baggrund oplyse, om den agter at forelægge et forslag til fælles regler på området?

Svar afgivet på Kommissionens vegne af Loyola de Palacio

(10. april 2000)

Hvad angår produktion, vedligehold og drift af fly samt dertil knyttet personale, har man inden for den europæiske Organisation af Fælles Luftfartsmyndigheder (Joint Aviation Authorities JAA) arbejdet med

udarbejdelse og implementering af fælles sikkerhedsregler og -procedurer. Dette regelsæt har åbnet mulighed for fælles certificering og er indarbejdet i EU-retten ved Rådets forordning (EØF) Nr. 3922/91 om af 16. december 1991 om harmonisering af tekniske krav og administrative procedurer inden for civil luftfart(1). Samtidig er der skabt lige vilkår for loyal konkurrence mellem alle involverede i Fællesskabet. I Kommissionen drøftes i øjeblikket et forslag om oprettelse af en europæisk organisation (EASA), der skal bygge videre på JAA og styrke og forbedre denne organisation.

Inden for lufttrafikregulering udarbejder Eurocontrol standarder og tekniske forskrifter, der i første række skal tjene til, at de nationale systemer kan arbejde sammen. Eurocontrol's standarder bliver en del af EU-retten ved hjælp af Rådets direktiv 93/65/EØF af 19. juli 1993 om definition og anvendelse af kompatible tekniske specifikationer for erhvervelse af udstyr og systemer til regulering af lufttrafikken (air-traffic-management equipment and systems)(2). Eurocontrol's arbejde fokuserer imidlertid mest på procedurer og standarder for systemer til lufttrafikkontrol (ATC) og omfatter ikke alle krav i forbindelse med ATC-tjenester, -personale og -drift. Denne forskel har til dels sin begrundelse i, at der ikke er noget europæisk marked for ATC, og det derfor er nationale ordninger, som udviser betydelige indbyrdes forskelle, der dominerer.

Hvad angår det mere specifikke spørgsmål om fælles standarder for erhvervstilladelser og -certifikater for flyveledere, arbejder Eurocontrol på at indføre et harmoniseret system på det område, som Den Europæiske Konference for Civil Luftfart (ECAC) dækker. Fællesskabet følger nøje med i dette arbejde, der som foreslået af det ærede medlem muligvis vil føre frem til et EU-direktiv.

(1) EFT L 373 af 31.12.1991.

(2) EFT L 187 af 29.7.1993.